
О Б А В Е Ш Т Е Њ Е

о куповини меркантилне пшенице, род 2017 године
У складу са  Закључком Владе Србије од 27. јуна 2017. године, обавештавамо вас да Републичка дирекција за робне резерве (у даљем тексту: Дирекција) врши куповину до 32.600 тона меркантилне пшенице род 2017. године, домаћег порекла.

Куповина меркантилне пшенице вршиће се од физичких лица - носилаца комерцијалних пољопривредних породичних газдинстава која су уписана у  Регистар пољопривредних газдинстава, у складу са Правилником о упису у регистар пољопривредних газдинстава и обнови регистрације, као и условима за пасиван статус пољопривредног газдинства („Службени гласник РС“, бр.17/13, 102/15, 6/16 и 46/17), а налазе се у активном статусу и земљорадничких задруга, које су уписане у Регистар ољопривредних газдинства и налазе се у активном статусу. Земљорадничке задруге морају бити регистроване у АПР-у, у правној форми задруга, са шифром претежне делатности 0111-гајење жита (осим пиринча), легуминоза и уљарица, а посредовањем од стране „Продуктне берзе“ а.д. Нови Сад.
Заинтересовано регистровано комерцијално пољопривредно породично газдинство или земљорадничка задруга пријављује се електронски Продуктној берзи, Нови Сад, сваког радног дана од 8,30 до 15,00 часова на адреси www.proberza.co.rs/otkuppsenice2017/, почев од 04. 07. 2017. године.
Меркантилна пшеница која је предмет куповине, је домаћег порекла, у расутом стању и мора у свему да одговара прописаном квалитету, у складу са Правилником о квалитету жита, млинских и пекарских производа, тестенина и брзо смрзнутих теста („Службени лист СРЈ”, бр. 52/95 и „Службени лист СЦГ“, бр. 56/03 – др. правилник и 4/04 – др. правилник) и Правилником о југословенском стандарду за пшеницу као сировину за млинску индустрију („Сл. лист СФРЈ”, бр. 10/92), као и са следећим елементима квалитета: хектолитарска маса мин. 76 кг/хл, влага макс. 13 %, укупне примесе 2 %. 

Цена меркантилне пшенице је 18,00 д/кг (у цену урачунат ПДВ), ускладиштено у силосу овлашћеног складиштара Дирекције.
Рок плаћања купљене меркантилне пшенице је до 15 (петнаест) дана од дана достављања потребне документације.

Минимална количина меркантилне пшенице која се купује од једног активног, регистрованог, комерцијалног пољопривредног породичног газдинства је 10 тона, а максимална количина је 100 тона.

Минимална количина меркантилне пшенице која се купује од једне земљорадничке задруге је 20 тона, а максимална 150 тона. 
Приликом потписивања уговора ради продаје меркантилне пшенице  комерцијално пољопривредно породично газдинство је у обавези да достави Дирекцији:
1. фотокопију личне карте, 

2. Извод из Регистра пољопривредних газдинстава (подаци о газдинству),
3. потврду о ускладиштењу меркантилне пшенице у 2 примерка,
4. магацински улаз или пријемницу у 2 примерка, која мора бити потписана и оверена и од стране продавца и од стране овлашћеног лица складиштара,
5. сертификат и записник о квалитету и квантитету за ускладиштену меркантилну пшеницу, издат од стране привредног друштва овлашћеног за контролу. Записник о контроли треба да је потписан и оверен од стране привредног друштва овлашћеног за контролу, као и од стране овлашћеног лица складиштара. 
Приликом потписивања уговора ради продаје меркантилне пшенице земљорадничка задруга је у обавези да достави Дирекцији:
1. фотокопију извода из Агенције за привредне регистре,

2. Извод из Регистра пољопривредних газдинстава (подаци о газдинству),
3. фотокопију картона депонованих потписа, оверену и датирану од стране 
    банке, не старију од 15 дана,
4. магацински улаз или пријемницу у 2 примерка, која мора бити потписана и оверена и од стране овлашћеног лица продавца и од стране овлашћеног лица складиштара,
5. сертификат и записник о квалитету и квантитету за ускладиштену меркантилну пшеницу, издат од стране привредног друштва овлашћеног за контролу. Записник о контроли треба да је потписан и оверен од стране привредног друштва овлашћеног за контролу, као и од стране овлашћеног лица складиштара. 
За све информације можете се обратити Републичкој дирекцији за робне резерве, на бројеве телефона: 011/3238-997, 3239-059, 3238-425 у Београду и 021/526-890, у Новом Саду.
